Dreachd Bun-Reachd Chomhairlean Coimhearsnachd

# Ainm

Is e ainm na Comhairle Coimhearsnachd (aithnichte mar

“a’ Chomhairle Coimhearsnachd” san sgrìobhainn seo).

# Sgìre na Comhairle Coimhearsnachd

Bidh sgìre na Comhairle Coimhearsnachd mar a tha comharraichte air a’ mhapa co-cheangailte ri Sgeama an ùghdarrais ionadail airson Stèidheachadh Chomhairlean Coimhearsnachd.

# Amasan

Is iad amasan na Comhairle Coimhearsnachd:

* 1. beachdan na coimhearsnachd a thathar a’ riochdachadh fhaighinn a-mach, a cho-òrdanachadh agus a nochdadh, gus ceangal a thogail le buidhnean coimhearsnachd eile san sgìre, agus iomadachd bheachdan is sheallaidhean an t-sluaigh a chur an cèill gu cothromach;
  2. beachdan na coimhearsnachd a chur an cèill don ùghdarras ionadail airson na sgìre, ùghdarrasan poblach agus buidhnean eile;
  3. nithean a chur an gnìomh gu math na coimhearsnachd mar a thathar a’ meas freagarrach agus feumail;
  4. sunnd na coimhearsnachd adhartachadh agus spiorad coimhearsnachd a bhrosnachadh;
  5. a bhith mar mheadhan trom faod sluagh na sgìre am beachdan a nochdadh mu chùis sam bith a tha a’ toirt buaidh air am beatha, an slàinte, an àrainneachd, a leasachadh agus goireasan.

# Dreuchd agus Dleastanasan

Ann an coileanadh a gnìomhan agus a’ stiùireadh a gnothaich, bidh a’ Chomhairle Coimhearsnachd agus a buill mothachail do an dreuchd agus an dleastanasan mar a tha mìnichte ann am paragraf 4 den Sgeama airson Stèidheachadh Chomhairlean Coimhearsnachd, le aonta bhon ùghdarras ionadail agus Còd Giùlain nan Comhairlichean Coimhearsnachd.

# Ballrachd

Tha ballrachd na Comhairle Coimhearsnachd mar a tha air a riaghladh le paragraf 6 den Sgeama airson Stèidheachadh Chomhairlean Coimhearsnachd agus mar a tha dearbhte bho àm gu àm leis an ùghdarras ionadail.

# Modh Taghaidh

Bidh imeachdan taghaidh air an riaghladh leis a’ mhodh taghaidh a tha mìnichte ann am paragraf 9 den Sgeama airson Stèidheachadh Chomhairlean Coimhearsnachd.

# Dreuchdan Sealach air a’ Chomhairle Coimhearsnachd

Far a bheil dreuchd bhàn ag èirigh nach eil a’ leantainn gu an àireamh de Chomhairlichean Coimhearsnachd a’ tuiteam fon àireamh as ìsle, mar a tha comharraichte ann am paragraf 14 den Sgeama airson Stèidheachadh Chomhairlean Coimhearsnachd, agus gu bheil 6 mìosan air a dhol seachad bhon taghadh mu dheireadh, faodaidh a’ Chomhairle Coimhearsnachd, ma thathar ga mheas freagarrach, aontachadh air:-

* 1. coinneamh choitcheann shònraichte a chumail gus am faodar an dreuchd bhàn (agus dreuchdan bàna eile) a lìonadh, air bhunait gum biodh na dreuchdan bàna sin air an dèanamh follaiseach don phoball, le cuireadh airson tagraidhean agus taghadh air a chumail far a bheil an àireamh de thagraichean nas motha na an àireamh de dh’àiteachan rim faotainn. Bidh taghaidhean eadar-amail air an riaghladh leis an ùghdarras ionadail.
  2. dreuchd bhàn a lìonadh tro cho-thaghadh le còraichean bhòtaidh aig aon chairteal aig a’ char as motha de bhallrachd iomlan na comhairle coimhearsnachd, mar a tha air a riaghladh le paragraf 15 den Sgeama airson Stèidheachadh Chomhairlean Coimhearsnachd.
  3. an dreuchd bhàn fhàgail falamh gus a nochd ùidh bhon phoball no gus an ath chuairt de thaghaidhean cunbhalach.

# Còraichean Bhòtaidh Buill na Comhairle Coimhearsnachd

Bidh còir air bhòtadh aig coinneamh no comataidh sam bith den Chomhairle Coimhearsnachd aig Comhairlichean Coimhearsnachd uile, eadar gu bheil iad air an taghadh no air an co-thaghadh, ach cha bhi aig Co-bhuill a tha air am fastadh airson cùisean sònraichte air bhunait sealach, no buill *tro dhreuchd*. Ach a-mhàin suidheachaidhean a dh’fhaodadh èirigh fon **Sgeama airson Stèidheachadh Chomhairlean Coimhearsnachd**: Clàs 7 – Taghaidhean Chomhairlean Coimhearsnachd [Co-thaghadh]; agus **Bun-reachd**: Clàs 16 – Atharrachaidhean air a’ Bhun-reachd agus Clàs 17 – Sgaoileadh, bidh co-dhùnaidhean na Comhairle Coimhearsnachd uile air an dearbhadh le mòr-chuid shìmplidh dhiubhsan a tha airidh air bhòtadh agus a tha an làthair agus a’ bhòtadh.

Mura lean bhòt nan comhairlichean coimhearsnachd gu coileanadh mòr-chuid, bidh bhòt seulachaidh aig a’ chathraiche.

# Taghadh Luchd-dreuchd

* 1. Aig a’ chiad choinneimh den Chomhairle Coimhearsnachd an dèidh taghaidhean sa bhliadhna a tha taghaidhean gan cumail agus aig Coinneamh Bhliadhnail **(ri dhearbhadh gu h-ionadail)** sa bhliadhna nach eil taghaidhean gan cumail, cuiridh a’ Chomhairle Coimhearsnachd an dreuchd Cathraiche, Rùnaire, Ionmhasair agus luchd-dreuchd eile mar a bhios iomchaidh bho àm gu àm.
  2. Bidh an luchd-dreuchd uile gan taghadh airson aon bhliadhna, ach tha iad airidh air ath-thaghadh gun chuibhreachadh air ùine.
  3. Às aonais aonta dearbhte an ùghdarrais ionadail, cha bhi ball sam bith ann am barrachd na aon de na dreuchdan a leanas aig an aon àm: Cathraiche, Rùnaire no Ionmhasair.

# Comataidhean na Comhairle Coimhearsnachd

Faodaidh a’ Chomhairle Coimhearsnachd riochdairean fhastadh gu comataidhean den Chomhairle Coimhearsnachd agus an co-dhèanamh, cumhaichean iomraidh, ùineachd, dleastanasan agus cumhachdan a dhearbhadh.

# Coinneamhan den Chomhairle Coimhearsnachd

* 1. Is e an cuòram airson coinneamhan na Comhairle Coimhearsnachd treas cuid aig a’ char as lugha den bhallrachd bhòtaidh làithreach, no 3 buill bhòtaidh ion-roghnach, ge ’r bith dè an àireamh as motha.
  2. Uair sa bhliadhna ann am mìos **(ri dhearbhadh leis an ùghdarras ionadail)** bidh a’ Chomhairle Coimhearsnachd a’ gairm coinneamh bhliadhnail airson aithisg bhliadhnail a’ Chathraiche air a’ Chomhairle Coimhearsnachd fhaotainn agus a bheachdachadh, aithrisean chunntasan bliadhnail air an sgrùdadh gu neo-eisimeileach fhoillseachadh agus aontachadh, agus luchd-dreuchd fhastadh.
  3. A’ gabhail a-steach a’ choinneamh bhliadhnail, bidh a’ Chomhairle Coimhearsnachd a’ coinneachadh sia tursan aig a’ char as lugha sa bhliadhna.
  4. Bidh cinn-latha, amannan agus àiteachan coinneachaidh nan coinneamhan cunbhalach den Chomhairle Coimhearsnachd air an stèidheachadh aig a’ chiad choinneimh den Chomhairle Coimhearsnachd a’ leantainn air taghaidhean àbhaisteach agus an uair sin aig a’ choinneimh bhliadhnail. Bidh feum aig coinneamhan sònraichte air co-dhiù 10 làithean de fhios poblach, air an gairm leis a’ Chathraiche no tro iarrtas bho dhàrna leth aig a’ char as lugha de bhuill iomlan na Comhairle Coimhearsnachd. Tha ùghdarras aig oifigear den ùghdarras ionadail coinneamh den Chomhairle Coimhearsnachd a ghairm.
  5. Thèid lethbhreacan de gheàrr-chunntasan nan coinneamhan uile aig a’ Chomhairle Coimhearsnachd agus a comataidhean, aontachadh aig an ath choinneimh òrdaichte den Chomhairle Coimhearsnachd, ach thèid an dreach geàrr-chunntas a chuairteachadh taobh a-staigh 14 làithean bho cheann-latha na coinneimh sin, gu buill na Comhairle Coimhearsnachd, pàrtaidhean iomchaidh eile agus oifigear ceangail an ùghdarrais ionadail airson Comhairlean Coimhearsnachd.
  6. Cumaidh a’ Chomhairle Coimhearsnachd ris na Gnàth-riaghailtean airson giùlain iomchaidh aig coinneamhan.
  7. Tha dleastanas air a’ Chomhairle Coimhearsnachd a bhith freagairteach don choimhearsnachd a thathar a’ riochdachadh. Ma gheibh a’ Chomhairle Coimhearsnachd iarrtas sgrìobhte (ath-chuinge), air a shoidhneadh le 20 neach a tha a’ còmhnaidh ann an sgìre na Comhairle Coimhearsnachd gus coinneamh shònraichte a ghairm airson cùis no cùisean sònraichte a tha rin deasbad, gairmidh a’ chomhairle coimhearsnachd a leithid sin de choinneamh taobh a-staigh 14 làithean bho fhuaireadh an t-iarrtas, agus thèid a shanasachadh anns an dòigh a tha òrdaichte gu h-ionadail airson coinneamhan sònraichte air an gairm leis a’ Chomhairle Coimhearsnachd.
  8. Faodaidh a’ Chomhairle Coimhearsnachd coinneachadh gus nithean sa chlàr-gnothaich a dheasbad gu prìobhaideach far a bheilear a’ meas sin iomchaidh a dhèanamh. Thèid an co-dhùnadh a thaobh coinneachadh ann an dìomhaireachd aontachadh ro-làimh agus a cho-dhùnadh tro bhòt mòr-chuid. Thèid fios mu a leithid sin de choinneamh a thoirt don phoball san dòigh àbhaisteach. Ach, bidh e clàraichte san Fhios gum bi a’ choinneamh, no pàirt dhi, air a cumail ann an dìomhaireachd.

# Com-pàirt Poblach ann an Obair na Comhairle Coimhearsnachd

* 1. Bidh coinneamhan uile na Comhairle Coimhearsnachd agus a comataidhean (a rèir 11(h) gu h-àrd) fosgailte do bhuill den phoball. Tha feum air ullachadh iomchaidh a dhèanamh airson buill den phoball a ghabhail a-steach agus bu chòir cothrom a thoirt do bhuill den phoball aig gach coinneamh, labhairt ris a’ Chomhairle Coimhearsnachd fo stiùireadh a’ Chathraiche.
  2. Thèid fiosan a’ gairm choinneamhan den Chomhairle Coimhearsnachd agus a comataidhean a chur suas gu follaiseach ann an sgìre na Comhairle Coimhearsnachd airson deich latha aig a’ char as lugha ro cheann-latha na coinneimh, agus far an gabh e a dhèanamh, a shanasachadh ann an dòighean freagarrach a’ gabhail a-steach làraichean-lìn na Comhairle Coimhearsnachd no ùghdarrasan ionadail agus sianalan mheadhanan sòisealta.

# Fiosrachadh don Ùghdarras Ionadail

Thèid mìosachan na bliadhna le cinn-latha, amannan agus àiteachan choinneamhan òrdaichte na Comhairle Coimhearsnachd a bu chòir aontachadh aig coinneamh bhliadhnail na Comhairle Coimhearsnachd a chur gu oifigear ceangail an ùghdarrais ionadail, còmhla ri geàrr-chunntasan nan coinneamhan uile, an aithisg bhliadhnail, aithris ionmhasail na bliadhna agus fiosrachadh freagarrach sam bith eile, a dh’fhaodadh bho àm gu àm a bhith air aontachadh eadar a’ Chomhairle Coimhearsnachd agus an t-ùghdarras ionadail. Nuair a tha coinneamhan sònraichte den Chomhairle Coimhearsnachd rin cumail, bu chòir ceann-latha, àm, àite agus cuspair(ean) an deasbaid, fhiosrachadh do dh’oifigear ceangail an ùghdarrais ionadail 10 latha aig a’ char as lugha ro cheann-latha na coinneimh.

# Riaghladh Ionmhas

* 1. Bidh gach sùim a thèid a thogail le no às leth na Comhairle Coimhearsnachd no a gheibhear bhon ùghdarras ionadail agus àiteachan eile, a chur gu feum gus amasan na Comhairle Coimhearsnachd a chur air adhart, agus cha bhi airson adhbhar sam bith eile. Bidh an t-airgead a gheibhear bhon ùghdarras ionadail san Tabhartas Rianachd bhliadhnail airson adhbharan rianachd agus adhbharan aontaichte eile air an cleachdadh a-mhàin mar a chaidh òrdachadh. Faodar airgead a thèid a thogail bho thùsan eile a chleachdadh ann an co-rèir ri cumhaichean an t-solair seo, (cho fada ’s a tha iad co-chòrdail ri amasan na comhairle coimhearsnachd), no mura h-eil na cumhaichean sin an làthair, airson amasan na Comhairle Coimhearsnachd a chur air adhart.
  2. Gabhaidh an t-ionmhasair os làimh cunntasan mionaideach a chumail de shuidheachadh ionmhais na comhairle coimhearsnachd.
  3. Faodaidh dithis de na triùir luchd-soidhnidh ùghdarraichte, a bhiodh gu h-àbhaisteach nan luchd-dreuchd den chomhairle coimhearsnachd, seicichean a shoidhneadh às leth na Comhairle Coimhearsnachd. Chan fhaod luchd-soidhnidh ùghdarraichte a bhith a’ còmhnaidh san aon taigh.
  4. Thèid aithris air cunntasan airson na bliadhna ionmhais mu dheireadh, sgrùdaichte gu neo-eisimeileach le dithis luchd-sgrùdaidh a chuireadh an dreuchd leis a’ Chomhairle Coimhearsnachd, nach eil nam buill den Chomhairle Coimhearsnachd seo, a chur a-steach gu coinneamh bhliadhnail den Chomhairle Coimhearsnachd agus ri fhaotainn airson sgrùdadh ann an àite freagarrach.
  5. Bidh bliadhna ionmhasail na Comhairle Coimhearsnachd a’ ruith bho **(ri dhearbhadh leis an ùghdarras ionadail**) gu **(ri dhearbhadh leis an ùghdarras ionadail)** san ath bhliadhna. Thèid cunntasan sgrùdaichte mar a chaidh am faighinn agus aontachadh leis a’ Chomhairle Coimhearsnachd aig a’ choinneimh bhliadhnail a chur a-steach chun an ùghdarrais ionadail a’ leantainn air an aontachadh aig coinneamh bhliadhnail na comhairle coimhearsnachd.

# Còir-sheilbh

Bidh seilbh agus maoinean eile a bhuineas don Chomhairle Coimhearsnachd air am buileachadh air Cathraiche, Rùnaire agus Ionmhasair na Comhairle Coimhearsnachd agus orrasan a bhios sna dreuchdan sin às an dèidh.

# Atharrachaidhean air a’ Bhun-reachd

Feumaidh moladh sam bith bhon Chomhairle Coimhearsnachd a thaobh am Bun-reachd seo atharrachadh, a bhith air a bheachdachadh an toiseach aig coinneamh den Chomhairle Coimhearsnachd agus bidh cumhaichean a’ mholaidh a thaobh am Bun-reachd atharrachadh air an comharrachadh air fios-gairm na coinneimh, a thèid a sgaoileadh 10 latha aig a’ char as lugha ron choinneimh. Chan fhaod atharrachaidhean molta sam bith buaidh a thoirt air cumhaichean is amasan anns an Sgeama airson Stèidheachadh Chomhairlean Coimhearsnachd.

Ma gheibh am moladh taic bho dhà thrian de bhallrachd bhòtaidh iomlan na Comhairle Coimhearsnachd agus aonta sgrìobhte bhon ùghdarras ionadail, bidh an t-atharrachadh air a mheas a bhith ùghdarraichte gu dligheach agus gabhaidh e a chur an gnìomh.

# Sgaoileadh

* Ma cho-dhùineas Comhairle Coimhearsnachd aig àm sam bith le mòr-chuid de dhithis a-mach à triùir den ballrachd bhòtaidh iomlan, gu bheil e riatanach no ciallach sgaoileadh, aontaichear ceann-latha airson coinneamh phoblach a chumail gus an rùn air sgaoileadh a chaidh a mholadh a dheasbad. Tha e na riatanas gum foillsichear fios poblach deich latha aig a’ char as lugha ro cheann-latha na coinneimh, tro fhiosrachadh sa phàipear-naidheachd ionadail agus tro làraichean-lìn na Comhairle Coimhearsnachd ’s an ùghdarrais ionadail agus sianalan mheadhanan sòisealta, far a bheil iad rim faotainn. Ma tha an rùn a’ faotainn taic bhon mhòr-chuid de dhaoine a tha an làthair le cead bhòtaidh aca, agus air aontachadh leis an ùghdarras ionadail, bidh a’ Chomhairle Coimhearsnachd air a mheas a bhith air a sgaoileadh agus thèid na maoinean uile a tha air fhàgail, le aonta an ùghdarras ionadail, an dèidh rèiteachadh air fiachan no buailteachd sam bith eile, a ghluasad chun an ùghdarrais ionadail a ghleidheas e ann an Urras airson Comhairle Coimhearsnachd eile san àm ri teachd, a bhios a’ riochdachadh na sgìre sin.

Ma thèid a’ Chomhairle Coimhearsnachd a sgaoileadh fon mhodh gu h-àrd, agus gum bi fichead no barrachd neach-taghaidh às dèidh sin airson Comhairle Coimhearsnachd ath-stèidheachadh san sgìre, cuiridh an luchd-taghaidh sin a-steach iarrtas chun an ùghdarrais ionadail ann an co-rèir ri Earrann 52(7) de Achd Riaghaltas Ionadail (Alba) 1973, agus nì an t-Oifigear Taghaidh ullachadh airson taghaidhean a chumail ann an co-rèir ris an Sgeama airson Stèidheachadh Chomhairlean Coimhearsnachd.

Far a bheil airson adhbhar sam bith, an àireamh de bhuill Comhairle Coimhearsnachd a’ tuiteam fon àireamh a tha comharraichte anns an Sgeama airson Stèidheachadh Chomhairlean Coimhearsnachd, faodaidh an t-ùghdarras ionadail, le Bun-reachd na Comhairle Coimhearsnachd a chur an dàrna taobh adhbharachadh don Chomhairle Coimhearsnachd a bhith air a sgaoileadh, agus ma thachras seo bidh na modhan airson Comhairle Coimhearsnachd ùr a stèidheachadh, a tha air an ainmeachadh sa pharagraf dìreach ron fhear seo, air an cur an gnìomh.

# Aonta is gabhail ris a’ Bhun-reachd

Chaidh gabhail ris a’ Bhun-reachd seo le Comhairle Coimhearsnachd.........……………......................... air

...................................................................

Ainm-sgrìobhte: ......................................................... Cathraiche

......................................................... Ball

......................................................... Ball

......................................................... Ceann-latha

agus aontachadh às leth Comhairle air

.........................................................

......................................................... Ainm-sgrìobhte

......................................................... Ceann-latha